महाकाव्यों के चयन में प्रायः विवाद की गुंजाइश नहीं है, क्योंकि हिन्दी की समृद्ध आलोचना-परम्परा महाकाव्यों को इतनी कड़ी कसौटियों पर कसती रही है कि आधुनिक काल में, खासकर स्वातन्त्रयोत्तर काल में, हिन्दी में काफी अच्छे कवि भी प्रायः महाकाव्य लिखने का साहस तक नहीं कर पाते। हिन्दी आलोचना का यह आतंक ही है जिससे दिनकर जी जैसे कवि ने जब पूरी तरह तत्पर होकर महाकाव्य लिखने का मन बनाया तो रूप की दृष्टि से 'महाकाव्य' न लिखकर 'काव्य नाटक' (उर्वशी) लिखा; ताकि अनावश्यक विस्तार से भी बच सकें और बहुत से रूपाधारित आक्षेपों से भी अग्रिम छुटकारा मिल जाये। पहले भी कई कवियों ने जो महाकाव्य लिखे उन्हें उत्तम काव्य में कभी नहीं गिना गया। [इसकी अपेक्षा संस्कृत तथा मैथिली में भी आधुनिक समय में भी अनेक महाकाव्य लिखे गये हैं। इसके कुछ अन्य कारण भी होंगे, परन्तु सर्वाधिक प्रमुख कारण इन भाषाओं में समृद्ध तथा प्रभावी आलोचना का अभाव ही है।] अतः हिन्दी में उत्कृष्ट महाकाव्यों की संख्या दस के भीतर ही रही है। हाँ यह अवश्य है कि ये महाकाव्य विश्व-वाङ्मय की अमूल्य निधि हैं। यहाँ आचार्य शुक्ल तथा हिन्दी साहित्यकोश, भाग-2 की मान्यतानुसार 'नूरजहाँ' को जोड़कर दस की संख्या पूरी की जा रही है।

(--डॉ॰ मैनेजर पाण्डेय, अभिधा,जनवरी 1999, पृ॰9)


हिन्दी के दस सर्वश्रेष्ठ महाकाव्य
हिन्दी के दस सर्वश्रेष्ठ उपन्यास
पूर्वकथन
हिन्दी के दस सर्वश्रेष्ठ नाटककार